नरेंद्रभाई यह भूल रहे हैं कि वे उस देश के प्रधानमंत्री हैं, जिसकी कुल संपत्ति का 58 फ़ीसदी हिस्सा सिर्फ़ चंद लोगों के पास है। ऐसे मुल्क़ में अच्छे दिन लाने के लिए 86 प्रतिशत मुद्रा को रातोंरात चलन के बाहर कर देने से बड़ा पाप और कुछ नहीं हो सकता था। अपनी पाई-पाई के लिए डेढ़ महीने तक कतार में खड़े रहे 99 फ़ीसदी लोग डिज़ाइनर-वस्त्रों से लकदक मोदी के सायास ‘चरखावतार’ पर भरोसा करेंगे या राहुल गांधी के मुड़े-तुड़े कुर्ते की अनायास उधड़ी सिलाई पर? यह इस पर निर्भर करेगा कि जनतंत्र पर आई मुसीबत के पर्वत को सामूहिक विपक्ष चढ़ कर पार करता है या उसके बगल से गुजरने में ही अपने को धन्य समझ लेता है! राहुल इस इम्तहान के पहले चरण की अपनी भूमिका में एकदम खरे उतर रहे हैं। लेकिन कांग्रेस की निजी आकांक्षाओं की आहुति को बाकी विपक्षी दलों की महत्वाकांक्षाओं के लिए मिसाल बनाने में राहुल अब और क्या करें? जिन्हें उत्तर प्रदेश के इस चुनाव की राष्ट्रीय अहमियत के बनिस्बत अपने निजी कबीलेवाद की ज़्यादा फ़क्र है, क्या इतिहास उन्हें कभी माफ़ करेगा?